b'\n_START_ARTICLE_\n1 + 2 = 4 Rejenka\n_START_SECTION_\nVsebina\n_START_PARAGRAPH_\nRoman govori o otro\xc5\xa1tvu pisateljice Olge Pege Kunstelj, ki nam zgodbo tudi opisuje. \xc5\xbde kot otrok se je morala spopadati z strahom za mamo in brate ter sestre. O\xc4\x8de je bil glava dru\xc5\xbeine, to je ve\xc4\x8dkrat nazorno pokazal. \xc5\xbdiveli so revno, obubo\xc5\xbeano, a \xc5\xa1e vedno se je v njihovih \xc5\xbeivljenjih svetlikal odraz veselega in hrabrega \xc5\xbeivljenja. \xc5\xbdiveli so tako kot ve\xc4\x8dina ostalih dru\xc5\xbein: o\xc4\x8de je delal, mati pa je doma opravljala gospodinjska opravila in skrbela za njunih pet otrok. Zaradi stalne o\xc4\x8detove slabe volje, ne\xc4\x8dimrnosti in vedno ve\xc4\x8djega pijan\xc4\x8devanja, za\xc4\x8dne dru\xc5\xbeina propadati, saj je bil on tisti, ki je nosil denar k hi\xc5\xa1i. Socialna slu\xc5\xbeba jih je stalno preverjala in ravno zaradi o\xc4\x8detovega obna\xc5\xa1anja so otroke poslali v rejni\xc5\xa1tvo razli\xc4\x8dnim dru\xc5\xbeinam. Najstarej\xc5\xa1i brat je \xc5\xbeivel pri o\xc4\x8detovih star\xc5\xa1ih, Olga in Binca sta bili poslani k eni dru\xc5\xbeini, Mile in Marko pa k drugi. Tako je bila mama prepu\xc5\xa1\xc4\x8dena nemilosti o\xc4\x8deta. Olga v knjigi opisuje sprva njuno priljubljenost v rejni\xc5\xa1ki dru\xc5\xbeini, a se ta hitro spreobrne v vlogo dekle, v katero jo prisili rejnica. Zaradi grdega odnosa do nje in do njene sestre se Olga odlo\xc4\x8di napisati pismo socialni slu\xc5\xbebi, a ni ni\xc4\x8d zaleglo. Ostal ji je le \xc5\xa1e pobeg. Pobegnila je k dru\xc5\xbeini, s katero je prijateljevala med domovanjem pri rejnikih. V tem \xc4\x8dasu je zaklju\xc4\x8dila osnovno \xc5\xa1olo in se vpisala v \xc5\xa1olo v Ljubljani, kjer je domovala v internatu. Olga je skrbela in obiskovala tudi ostala dva brata, ki sta bila v drugi rejni\xc5\xa1ki dru\xc5\xbeini. V sredini zgodbe izvemo za tragedijo v dru\xc5\xbeini, ker o\xc4\x8de ubije njihovo mater zaradi tega, ker ga zapusti zaradi alkohola in slabega ravnanja. Ravno na pogrebu matere izvemo, \xc4\x8demu tak naslov: 1+2=4 je vzorec, ki ga je Olga prepoznala na materini pleteni jopici, ko je le\xc5\xbeala k krsti. Vse od pogreba je bila torej Olga tista, ki je skrbela za povezovanje in dru\xc5\xbeenje med brati in sestrami ter bila za njih odgovorna.\n_START_SECTION_\nOdlomek iz knjige\n_START_PARAGRAPH_\nLe\xc5\xbeala je mirno in spokojno. Lepe rjave kodre las je imela po\xc4\x8desane ob obrazu, kot da spi. Vrat je imela povit, ni\xc5\xbee spodaj pa je bilo videti obleko - temno rde\xc4\x8de krilo in modro pleteno jopico, na kateri je bilo polno pletenih vzorcev. Dobro se spominjam prvega, ki sem ga prebrala: 1+2=4. V tistem trenutku nisem razmi\xc5\xa1ljala, ali je se\xc5\xa1tevek pravi ali ne. \xc5\xa0ele kasneje sem ogor\xc4\x8deno ugotovila, da je izra\xc4\x8dun napa\xc4\x8den, in se spra\xc5\xa1evala, ali je mama to vedela. Pletilja je morala biti prav neumno bitje, da ni znala se\xc5\xa1tevati. \xc5\xbde takrat sem bila natan\xc4\x8dna in dosledna. Vsaka napaka me je motila. \xc5\xa0tirico sem sovra\xc5\xbeila, zdela se mi je od vseh \xc5\xa1tevilk najnesre\xc4\x8dnej\xc5\xa1a.'